Stalingrad (film, 2001)

***Enemy at the Gates*** (***Stalingrad*** e Bro-C'hall) zo ur film sevenet gant Jean-Jacques Annaud ha deuet er-maez e 2001 er salioù-sinema.

## Synospis

Diazezet eo ar film war oberoù Vasily Grigorievitch Zaitsev, ur soudard soviedel taolet e Emgann Stalingrad da vare an Eil Brezel-bed. Goude un dagadenn e-lec'h ma vez lazhet ar soudarded all en-dro dezhañ e kej gant Danilov, ur c'homiser politikel. An daou anezhe a zo kelc'hiet gant soudarded alaman, met savetaet int gant barregezhioù Zaitsev war an tennañ.

Dont a ra Zaitsev da vezañ ur sniper doujet gant ar Soviediz koulz hag an Alamaned. Lakaet e vez war-wel gant ar propaganda. Sikouret e vez gant Koulikov, un tenner koshoc'h gantañ skiant-prenet. Evit lazhañ anezhañ e kas an Alamaned ar major Erwin König, bet e penn ur skol sniperien en Alamagn. Un duvell a sav etre an daou denner evit lazhañ egile. En istor e kresk un istor karantez etre Zaitsev ha Tania Tchernova, ur soudardez all.

## Gwirvoud istorel

### Tudennoù
Vasily Grigorievitch Zaitsev a zo bet anezhañ evit gwir, ha kemeret en deus perzh e Emgann Stalingrad. Hervez en dije lazhet 225 ofisour ha soudard alaman eno, 11 tenner-resisted en o zouez, a-raok bezañ gloazet o vale war ur min e miz Genver 1943. Ar peurrest eus an istor a zo faltaziek. Douetañs a zo war gwirvoud ar Major König, a c'hallje bezañ bet ijinet gant propaganda an URSS evit degas muioc'h a vrud c'hoazh da Zaitsev.

### Armoù

Abalamour d'ar film bezañ savet tro-dro da istor sniperien e vez lakaet war-wel ennañ fuzuilhoù-resisted implijet da vare ar brezel : ar Mosin-Nagant 91/30 kemmet eus tu ar Soviediz, hag ar c'harabinennoù Mauser Karabiner 98k dibabet ha savet lunedennoù warne eus tu an Alamanted. Fazioù istorel a gaver er film memestra : ar Mosin-Nagant 91/30 PU a weler etre daouarn Vasily Zaitsev a grogas he froduiñ adalek miz Kerzu 1942, ha douetañs a zo e vije en em gavet war an talbenn etre daouarn an tenner soviedat a-raok ma vije gloazet e miz Genver 1943. Skeudennoù ar mare a daolenn anezhañ gant ar stumm 91/30 PEM eus ar fuzuilh, bet produet adalek 1936. Ur fazi all a zo da vare ar *flashback* a ziskouez Vasily Zaitsev o chaseal gant e dad-kozh pa oa pemp bloaz : implijout a reont ur Mosin-Nagant 91/30 PU kuzhet e reilh gant koad evit ezhommoù ar film, pa ne oa ket produet ar stumm-mañ er bloavezhioù 1920 c'hoazh.

Ar major faltaziek Erwin König a ra gant ur stumm Karabiner 98k produet adalek eil hanterenn 1943, da lavaret eo pell goude dibenn an emgannoù e Stalingrad. Kroazlin e lunedenn a zo disheñvel diouzh hini an dennerien soviedel, pa oa heñvel e gwirionez. Kement-mañ a c'hall bezañ bet graet evit sikour Yann arvester da gompren buanoc'h piv a vez o vukañ er film.

## Fichenn deknik
* Titl orin : *Enemy at the Gates*
* Seveniñ : Jean-Jacques Annaud
* Senario : Jean-Jacques Annaud hag Alain Godard, diwar al levr *Enemy at the gates: the battle of Stalingrad* gant William Craig, embannet e 1973
* Sonerezh : James Horner
* Kinkladurioù : Wolf Kroeger
* Dilhad : Janty Yates
* Luc'hskeudennaouiñ : Robert Fraisse
* Frammañ : Noëlle Boisson, Humphrey Dixon
* Efedoù ispisial : John Evans
* Produiñ : Jean-Jacques Annaud, John D. Schofield
* Budjed : 68 milion a zolaroù
* Bro : , , , , 
* Yezhoù ar filmañ : saozneg, alamaneg ha rusianeg
* Doare : brezel
* Padelezh : 131 vunutenn

## Aktourien bennañ
* Jude Law : Vasily Zaitsev
* Rachel Weisz : Tania Tchernova
* Joseph Fiennes : ar c'homiser Danilov
* Bob Hoskins : Nikita Khrouchtchev
* Ed Harris : ar major Erwin König
* Ron Perlman : Koulikov
* Eva Mattes : an itron Filipova
* Gabriel Thomson : Sasha Filippov
* Matthias Habich : ar jeneral Friedrich Paulus
## Pennadoù kar
* Emgann Stalingrad
* Vasily Grigorievitch Zaitsev
## Daveennoù